mag. Nena Dokuzov

**Vladni strateški projekt št. 9**

**Razvoj socialnega podjetništva, zadružništva in ekonomske demokracije**

*Struktura Vladnega strateškega projekta »Razvoj socialnega podjetništva, zadružništva in ekonomske demokracije« (projekt št. 9) temelji na treh dimenzijah, ki se izvajajo vzporedno, in jih lahko opredelimo kot: zakonodajni okvir, sistemska ureditev in vsebinska opredelitev področij izvajanja projekta.*

**Zakonodajni okvir**

1)Osnovni zakonodajni okvir socialnega podjetništva in zadružništva sestavljata dva zakona, ki neposredno urejata ti dve področji. V začetku decembru je predviden zaključek javne razprave o spremembi Zakona o socialnem podjetništvu, njegova obravnava v Državnem zboru pa je predvidena v prvem kvartalu leta 2016. V tem terminu je predvidena tudi sprememba Zakona o zadrugah. Sprememba **Zakona o socialnem podjetništvu** je nujna predvsem z vidika poenotenja definicije socialnih podjetij in uskladitve opredelitve socialnih podjetij z definicijo Evropske komisije. S tem odpravljamo tudi razlikovanje med socialnim podjetjem tipa A in B. Prav tako se poenostavlja postopek registracije in poročanje o doseganju ciljev. Novela zakona utemeljuje tudi redefinicijo Sveta za socialno podjetništvo in njegovo širitev na Svet za socialno ekonomijo. Sprememba **Zakona o zadrugah** gre v smeri posodobitve in uvajanja novih elementov v opredelitev zadrug glede na subjekte, ki jih ustanavljajo. Načrtovane spremembe so predvsem horizontalne narave in ne posegajo v ureditev obstoječih zadrug v tistih sektorjih, kjer ugotavljamo dobro delovanje zadrug že v tem trenutku.

2)Zakonodaja, ki ni neposredno v pristojnosti intervencije tega strateškega projekta, vendar pa je z vidika pogojev implementacijskega okvira zlasti s področja izvajanja ekonomske demokracije bistvenega pomena, ter so posledično načrtovane tudi spremembe posameznih pravnih podlag, so zlasti pravne podlage, ki opredeljujejo delovanje DUTB in strateške usmeritve SDH, kjer uvajamo **predkupno pravico zaposlenih v primeru prodaje podjetij**, ki so opredeljena v Strategiji upravljanja kapitalskih naložb oziroma so v evidenci za prodajo na DUTB.

3)V okviru aktivnosti izvajanja Vladnega strateškega projekta št. 9 je načrtovano tudi poseganje v**:**

* **insolvenčno zakonodajo** ter
* **zakonodajo s področja udeležbe delavcev pri dobičku in pri upravljanju**.

4)Prav tako je v pripravi **Zakon o državnih poroštvih za delavske odkupe**, vendar pa so trenutno zaradi nasprotovanja ministrstva za finance nadaljnje aktivnosti ustavljene.

**Sistemski okvir**

Sistemski okvir izvajanja Vladnega strateškega projekta št. 9 se izvaja na več hierarhično medseboj povezanih ravneh.

1) Na ravni Vlade RS ga koordinira ***vladna strateška projektna skupina***, ki jo sestavljajo državni sekretarji pristojnih resornih ministrstev, ki se s svojimi ukrepi neposredno ali posredno navezujejo na področje socialne ekonomije in ekonomske demokracije. Vodi jo državni sekretar v kabinetu predsednika Vlade RS Tadej Slapnik, pristojen za dialog s civilno družbo, socialno podjetništvo, zadružništvo in ekonomsko demokracijo.

Pod okriljem te skupine delujejo ***vsebinske projektne podskupine***, sestavljene iz predstavnikov zunanjih partnerjev oziroma déležnikov in relevantnih pristojnih ministrstev (skupine za socialno podjetništvo, zadružništvo, ekonomsko demokracijo, kreativne industrije, skupina za podporne finančne instrumente, izobraževanje ipd.). Namen teh skupin je zlasti sodelovanje pri identifikaciji relevantnih področij ukrepanja in opredelitev logičnega okvira in vsebinskih izhodišč za pripravo **Strategije razvoja socialne ekonomije in ekonomske demokracije do leta 2025**. Priprava strategije je načrtovana v začetku leta 2016.

2) ***Koordinacijska skupina na ravni MGRT*** (ministrstva za gospodarski razvoj in tehnologijo), ki je od 1. 1. 2015 pristojno za socialno podjetništvo, zadružništvo in ekonomsko demokracijo, je predvsem operativne narave in se sestaja glede na medresorsko problematiko in usklajevanje vsebin izvedbenih instrumentov za podporo socialnemu podjetništvu in zadružništvu.

**Vsebinski okviri**

Vsebinska opredelitev izvajanja Vladnega strateškega projekta št. 9 se tako izvaja v okviru ***posameznih vsebinskih področij***, s podpornimi instrumenti pa zlasti v okviru ***posameznih tematskih ciljev*** Operativnega programa evropske kohezijske politike za obdobje 2014-2020, in sicer tako v smeri spodbujanja konkurenčnosti in podjetništva (Tematski cilj 3), kot tudi spodbujanja socialne vključenosti (Tematski cilj 9), podporni instrumenti pa so predvideni tudi v okviru Programa za razvoj podeželja 2014-2020.

Prve **javne razpise MGRT s področja socialnega podjetništva** je mogoče pričakovati že konec decembra 2015 oziroma v začetku leta 2016, namenjeni pa bodo predvsem spodbujanju socialnih podjetij v zagonski fazi, spodbujanju podpornega okolja za socialna podjetja, mentorskim shemam ter mladim kot specifični skupini v navezavi na Pobudo za mlade.